Det kan være slut med at skyde dyr, der ender på tallerkenen, i deres rette element.

Ifølge iagttagere og branchefolk skydes mere end 10.000 kvæg, grise og lam om året, og antallet stiger markant i disse år - i takt med at der er kommet fokus på dyrevelfærd, og naturpleje med dyr eksploderer.

For eksempel får virksomheden 'Spis Min Gris', der er specialiseret i at levere velfærdsdyr til spisesteder, 500 kvæg, 2.000 grise og 2.000 lam skudt hvert år. Grisene skydes i skoven med salonriffel af garvede jægere.

- Vi plejer at sige, at glade dyr dør derhjemme. For mig handler det om at gøre det så ordentligt og korrekt som muligt, og dyrene har ikke gavn af transport, siger indehaver og kok Mikkel Hesselager til Politiken.

- Fødevarestyrelse vil stikke en kæp i hjulet

Men praksissen risikerer nu at blive stoppet af Fødevarestyrelsen, efter at styrelsen er blevet opmærksom på, at den type aflivninger er blevet almindelige. Reglerne om, at man godt må aflive ’vilde dyr’ eller foretage ’etiske nødslagtninger’ er nemlig ment som noget, der gøres undtagelsesvist.

- Det handler om, at dyrene bliver slået ihjel et sted, hvor der ikke er rent. Jeg vil helst ikke gætte på problemerne, før vi konkret har kigget på det. Men der kan være kokasser og andet møg på markerne, der kan gå hen at blive et problem, hvis det bliver slæbt med ind på slagteriet, siger styrelsens sektionsleder for foder og fødevaresikkerhed, Ulrich Pinstrup, til Politiken.

Dyrenes Beskyttelse er ikke glad for den melding og kalder det en katastrofe for dyrevelfærden, skriver Politiken.